maidir leis an seasamh atá le glacadh thar ceann an Aontais Eorpaigh sa Chomhairle Comhpháirtíochta arna bunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, i ndáil leis na treoirlínte le haghaidh Fhóram na Sochaí Sibhialta a ghlacadh

MEABHRÁN MÍNIÚCHÁIN

1.Ábhar an togra

Tá an Coimisiún ag moladh go leagfaidh an Chomhairle síos an seasamh atá le glacadh thar ceann an Aontais sa Chomhairle Comhpháirtíochta arna bunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú Trádála agus Comhair’), i ndáil leis na Treoirlínte le haghaidh riar Fhóram na Sochaí Sibhialta faoin gcomhaontú sin atá beartaithe a ghlacadh.

2.Comhthéacs an togra

2.1.An Comhaontú Trádála agus Comhair

Leis an gComhaontú Trádála agus Comhair leagtar síos an bonn le haghaidh caidreamh leathan idir an tAontas Eorpach agus an Ríocht Aontaithe. Tháinig sé i bhfeidhm an 1 Bealtaine 2021 tar éis é a bheith á chur i bhfeidhm go sealadach ó bhí an 1 Eanáir 2021 ann.

Leis an gComhaontú Trádála agus Comhair leagtar síos creat institiúideach, lena n-áirítear sásraí lenar féidir leis na Páirtithe dul i gcomhairle leis an tsochaí shibhialta maidir le cur chun feidhme an Chomhaontaithe agus aon chomhaontaithe fhorlíontaigh, go háirithe tríd an idirghníomhaíocht leis na grúpaí comhairleacha baile agus le Fóram na Sochaí Sibhialta dá dtagraítear in Airteagail 13 agus 14.

Le hAirteagal 14 den Chomhaontú Trádála agus Comhair leagtar síos go n-éascóidh na Páirtithe eagrú Fóraim Sochaí Sibhialta chun idirphlé a dhéanamh ar chur chun feidhme Chuid a Dó den Chomhaontú seo. Glacfaidh an Chomhairle Comhpháirtíochta treoirlínte oibríochtúla maidir le riar an Fhóraim.

Beidh Fóram na Sochaí Sibhialta comhdhéanta d’ionadaithe ar an tsochaí shibhialta ón Aontas Eorpach agus ón Ríocht Aontaithe agus tiocfaidh sé le chéile uair sa bhliain ar a laghad, mura gcomhaontóidh na Páirtithe a mhalairt.

2.2.An cinneadh atá beartaithe ag an gComhairle Comhpháirtíochta

Is é is cuspóir don ghníomh atá beartaithe ag an gComhairle Comhpháirtíochta na príomh-threoirlínte i ndáil le heagrú Fhóram na Sochaí Sibhialta a shocrú. Ba cheart don Chomhairle Comhpháirtíochta na treoirlínte oibríochtúla sin a ghlacadh roimh an gcéad chruinniú d’Fhóram na Sochaí Sibhialta.

3.An seasamh atá le glacadh thar ceann an Aontais

Is é is cuspóir do chinneadh beartaithe na Comhairle an seasamh a leagan síos atá le glacadh thar ceann an Aontais Eorpaigh sa Chomhairle Comhpháirtíochta arna bunú leis an gComhaontú Trádála agus Comhair i dtaca leis na treoirlínte le haghaidh Fhóram na Sochaí Sibhialta a ghlacadh.

Tá sé beartaithe Fóram Sochaí Sibhialta a chur ar bun, fóram a bheidh comhdhéanta d’ionadaithe ar an tsochaí shibhialta ón Aontas Eorpach agus ón Ríocht Aontaithe agus a tharraingeodh le chéile líon teoranta rannpháirtithe ón dá thaobh i gcruinnithe fisiciúla mar aon le rannpháirtíocht níos leithne ag úsáid modhanna leictreonacha. Eagrófar é uair sa bhliain thart ar an am céanna le Coiste Comhpháirtíochta Trádála agus éascófar rannpháirtíocht fhisiciúil agus rannpháirtíocht dhigiteach ann. Is é Páirtí eagraithe an chruinnithe a bheadh freagrach as an eagrúchán agus is ar bhonn gach bliana a dhéanfaí sealaíocht air. Le comhaontú idir na Páirtithe a shocrófar an clár oibre agus chumhdófaí ann saincheisteanna a bhaineann le cur chun feidhme Chuid II den Comhaontú Trádála agus Comhair (Trádáil, Eitlíocht, Iompar de Bhóthar, Comhordú na Slándála Sóisialta agus Víosaí le haghaidh Cuairteanna Gearrthéarmacha, Iascach agus Forálacha Eile). Maidir le míreanna a d’fhéadfaí a chur ar an gclár oibre, sula dtiocfaidh na Páirtithe ar chomhaontú maidir leis an gclár oibre, féachfaidh siad le dul i gcomhairle lena nGrúpaí Comhairleacha Baile féin dá bhforáiltear in Airteagal 13 den Chomhaontú Trádála agus Comhair.

4.Bunús dlí

4.1.Bunús dlí don nós imeachta

4.1.1.Prionsabail

In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagfar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar inneachar na reachtaíochta a ghlacfaidh reachtas an Aontais Eorpaigh’.